CELEX: 32011D0685
Language: el
Date: 2011-10-13 00:00:00
Title: Εκτελεστική απόφαση της Επιτροπής, της 13ης Οκτωβρίου 2011 , για την αναγνώριση του πλήρως λειτουργικού χαρακτήρα της λιθουανικής βάσης δεδομένων για τα βοοειδή [κοινοποιηθείσα υπό τον αριθμό Ε(2011) 7164]

14.10.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 269/36
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 13ης Οκτωβρίου 2011
   για την αναγνώριση του πλήρως λειτουργικού χαρακτήρα της λιθουανικής βάσης δεδομένων για τα βοοειδή
   [κοινοποιηθείσα υπό τον αριθμό Ε(2011) 7164]
   (Το κείμενο στη λιθουανική γλώσσα είναι το μόνο αυθεντικό)
   (2011/685/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου (1), και ιδίως το άρθρο 10,
   Εκτιμώντας τα ακόλουθα:
   
               (1)
            
            
               Το άρθρο 6 παράγραφοι 1 και 2 του κανονισμού (ΕΚ) αριθ. 1760/2000 («ο κανονισμός») προβλέπει ότι τα βοοειδή αναγνωρίζονται και ότι εκδίδεται διαβατήριο που τα συνοδεύει κατά τις μετακινήσεις τους.
            
         
               (2)
            
            
               Στο άρθρο 6 παράγραφος 3 του κανονισμού προβλέπεται ότι τα κράτη μέλη που διαθέτουν ηλεκτρονική βάση δεδομένων η οποία, κατά την κρίση της Επιτροπής, είναι σε πλήρη λειτουργία, μπορούν να ορίσουν ότι διαβατήριο εκδίδεται μόνο για τα ζώα που προορίζονται για το ενδοενωσιακό εμπόριο και ότι αυτά τα ζώα συνοδεύονται από το διαβατήριό τους μόνο κατά τη μετακίνησή τους από το έδαφος του συγκεκριμένου κράτους μέλους προς το έδαφος άλλου κράτους μέλους.
            
         
               (3)
            
            
               Η Λιθουανία έχει υποβάλει στην Επιτροπή αίτημα για την αναγνώριση του λειτουργικού χαρακτήρα της βάσης δεδομένων για τα βοοειδή της. Αυτή η βάση δεδομένων αποτελεί το θεμέλιο του λιθουανικού συστήματος για την αναγνώριση και την καταγραφή των βοοειδών.
            
         
               (4)
            
            
               Η Λιθουανία υπέβαλε τις αναγκαίες πληροφορίες οι οποίες επιβεβαιώνουν ειδικότερα ότι η βάση δεδομένων της για τα βοοειδή είναι συμβατή με το άρθρο 5 του κανονισμού: i) οι καθυστερήσεις στην κοινοποίηση των συμβάντων τονίζονται στη βάση δεδομένων και, επομένως, τηρούνται οι προθεσμίες για την κοινοποίηση των μετακινήσεων των ζώων που ορίζονται στον κανονισμό, ii) τα διαβατήρια που συνοδεύουν τα ζώα από άλλα κράτη μέλη εκτός Λιθουανίας παραδίδονται στην αρμόδια αρχή κατά την άφιξή τους, iii) υπάρχει διεπαφή μεταξύ της εθνικής βάσης δεδομένων για τα βοοειδή και της βάσης δεδομένων για το εθνικό σύστημα γεωργικών πληρωμών καθώς και του εθνικού συστήματος διαχείρισης των κτηνιατρικών πληροφοριών, ώστε να διευκολυνθούν οι έλεγχοι αντιπαραβολής και η ανταλλαγή χρήσιμων δεδομένων, και iv) ενισχύονται οι κατευθυντήριες γραμμές, ώστε τα ενώτια σήμανσης να εκδίδονται και να διανέμονται σωστά και αυτές οι πληροφορίες να είναι διαθέσιμες στη βάση δεδομένων.
            
         
               (5)
            
            
               Η Επιτροπή εξέτασε αυτές τις πληροφορίες και κρίνει σκόπιμο να αναγνωρίσει τον λειτουργικό χαρακτήρα της βάσης δεδομένων.
            
         
               (6)
            
            
               Λαμβάνοντας υπόψη τα παραπάνω, είναι σκόπιμο να αναγνωριστεί η λιθουανική βάση δεδομένων για τα βοοειδή ως πλήρως λειτουργική από την 1η Ιουλίου 2011,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η λιθουανική βάση δεδομένων για τα βοοειδή αναγνωρίζεται ως πλήρως λειτουργική από την 1η Ιουλίου 2011.
   Άρθρο 2
   Η παρούσα απόφαση απευθύνεται στη Δημοκρατία της Λιθουανίας.
   
      Βρυξέλλες, 13 Οκτωβρίου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 204 της 11.8.2000, σ. 1.